CELEX: 32017R0997
Language: hu
Date: 2017-06-08 00:00:00
Title: A Tanács (EU) 2017/997 rendelete (2017. június 8.) a 2008/98/EK európai parlamenti és tanácsi irányelv III. mellékletének a HP 14 „környezetre veszélyes (ökotoxikus)” veszélyességi tulajdonság tekintetében történő módosításáról (EGT-vonatkozású szöveg. )

14.6.2017   
               
               
                  HU
               
               
                  Az Európai Unió Hivatalos Lapja
               
               
                  L 150/1
               
            A TANÁCS (EU) 2017/997 RENDELETE
      (2017. június 8.)
      a 2008/98/EK európai parlamenti és tanácsi irányelv III. mellékletének a HP 14 „környezetre veszélyes (ökotoxikus)” veszélyességi tulajdonság tekintetében történő módosításáról
      (EGT-vonatkozású szöveg)
      AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre,
      tekintettel a hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai parlamenti és tanácsi irányelvre (1) és különösen annak 38. cikke (2) bekezdésére,
      tekintettel az Európai Bizottság javaslatára,
      mivel:
      
                  (1)
               
               
                  A 2008/98/EK irányelv III. melléklete a hulladékok veszélyességét eredményező tulajdonságokat sorolja fel.
               
            
                  (2)
               
               
                  A 2008/98/EK irányelv kimondja, hogy a hulladék veszélyesként való besorolásának többek között a vegyi anyagokról, különösen a keverékek veszélyességi besorolásáról és az erre a célra használt koncentrációs határértékekről szóló uniós jogszabályokon kell alapulnia. A 2000/532/EK bizottsági határozat (2) létrehozta a hulladéktípusok jegyzékét a hulladékok Unión belüli harmonizált besorolásának ösztönzése és a hulladékok veszélyes tulajdonságainak Unión belüli harmonizált meghatározása érdekében.
               
            
                  (3)
               
               
                  A 2008/98/EK irányelv III. melléklete úgy rendelkezik, hogy a HP 14 „környezetre veszélyes (ökotoxikus)” veszélyességi tulajdonságot a 67/548/EGK tanácsi irányelv (3) VI. mellékletében megállapított kritériumok alapján kell hozzárendelni a hulladékokhoz.
               
            
                  (4)
               
               
                  A 67/548/EGK irányelv 2015. június 1-jével hatályát vesztette, és helyébe az 1272/2008/EK európai parlamenti és tanácsi rendelet (4) lépett. Az említett irányelv azonban alkalmazható 2017. június 1-jéig bizonyos keverékek esetében, amennyiben azok besorolása, címkézése és csomagolása az 1999/45/EK európai parlamenti és tanácsi irányelvnek (5) megfelelően történt, valamint azokat 2015. június 1-jét megelőzően hozták forgalomba.
               
            
                  (5)
               
               
                  A 2008/98/EK irányelv III. mellékletét felváltotta az 1357/2014/EU bizottsági rendelet (6), amely a veszélyességi tulajdonságok fogalommeghatározását adott esetben az 1272/2008/EK rendelethez igazította, valamint a 67/548/EGK irányelvre való hivatkozásokat felváltotta az 1272/2008/EK rendeletre való hivatkozásokkal.
               
            
                  (6)
               
               
                  Az 1357/2014/EU bizottsági rendelet nem módosította a HP 14 „környezetre veszélyes (ökotoxikus)” veszélyességi tulajdonság meghatározását, mivel egy további tanulmányra volt szükség ahhoz, hogy teljeskörű és reprezentatív információk álljanak rendelkezésre a HP 14 „környezetre veszélyes (ökotoxikus)” veszélyességi tulajdonság értékelésének az 1272/2008/EK rendeletben megállapított kritériumokhoz való hozzáigazítása lehetséges hatásaival kapcsolatban. Ez a tanulmány mára lezárult, és helyénvaló, hogy annak ajánlásai tükröződjenek a hulladékokra vonatkozó HP 14 „környezetre veszélyes (ökotoxikus)” veszélyességi tulajdonságnak a 2008/98/EK irányelv III. mellékletében foglalt értékelésében, illetve ezt az értékelést a lehetőségeken belül összhangba kell hozni az 1272/2008/EK rendeletben a vegyi anyagok ökotoxicitásának értékelése kapcsán megállapított kritériumokkal. A hulladék veszélyességi besorolásának a HP 14 „környezetre veszélyes (ökotoxikus)” veszélyességi tulajdonság tekintetében való, számítási képletek alkalmazásával történő meghatározásakor az 1272/2008/EK rendeletben meghatározott általános küszöbértékeket kell alkalmazni.
               
            
                  (7)
               
               
                  Az 1272/2008/EK rendelet VI. melléklete harmonizált szorzótényezőket határoz meg „a vízi környezetre veszélyes, akut 1” és „a vízi környezetre veszélyes, krónikus 1” kategóriába besorolt, kisszámú anyagra vonatkozóan – e szorzótényezők alkalmazásával kell megállapítani azon keverékek besorolását, amelyekben megtalálhatók a szóban forgó anyagok. A szorzótényezők meghatározása terén elért eredmények fényében a Bizottság a 2008/98/EK irányelv 38. cikkének (2) bekezdésével összhangban felülvizsgálhatja az anyagoknak a HP 14 „környezetre veszélyes (ökotoxikus)” veszélyességi tulajdonság tekintetében való értékelésére szolgáló számítási módszert, hogy a módszernek esetlegesen szorzótényezők is a részét képezzék.
               
            
                  (8)
               
               
                  A hulladékoknak a HP 14 „környezetre veszélyes (ökotoxikus)” veszélyességi tulajdonság értékelésére végzett vizsgálatához helyénvaló a 440/2008/EK bizottsági rendeletben (7) előírt vonatkozó módszereket vagy más nemzetközileg elismert megfelelő vizsgálati módszereket és iránymutatásokat alkalmazni. A 2000/532/EK határozat értelmében, ha egy hulladék valamely veszélyességi tulajdonságát vizsgálattal és a 2008/98/EK irányelv III. melléklete szerint a veszélyes anyagok koncentrációjának határértékei alapján is értékelik, akkor a vizsgálat eredményeit kell mérvadónak tekinteni. Ezenfelül figyelembe kell venni az 1272/2008/EK rendelet 12. cikkét, különösen a 12. cikk b) pontját és az annak alkalmazására vonatkozó módszereket. A Bizottságnak célszerű ösztönöznie a legjobb gyakorlatok cseréjét az anyagoknak a HP 14„környezetre veszélyes (ökotoxikus)” veszélyességi tulajdonság tekintetében történő értékelésére szolgáló vizsgálati módszerekre vonatkozóan, annak érdekében, hogy ezeket a módszereket adott esetben harmonizálni lehessen.
               
            
                  (9)
               
               
                  Az új követelményekhez való alkalmazkodásra kellő időt kell biztosítani a vállalkozások és az illetékes hatóságok számára.
               
            
                  (10)
               
               
                  Az e rendeletben előírt intézkedésekről a 2008/98/EK irányelv 39. cikkében említett bizottság nem nyilvánított véleményt. Az említett intézkedéseket a Tanácsnak ezért az 1999/468/EK tanácsi határozat (8) 5a. cikke (4) bekezdésének megfelelően kell elfogadnia,
               
            ELFOGADTA EZT A RENDELETET:
      1. cikk
      A 2008/98/EK irányelv III. melléklete e rendelet mellékletének megfelelően módosul.
      2. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      Ezt a rendeletet 2018. július 5-től kell alkalmazni.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Luxembourgban, 2017. június 8-án.
         
            
               a Tanács részéről
            
            
               az elnök
            
            K. SIMSON
         
      
      
         (1)  HL L 312., 2008.11.22., 3. o.
      
      
         (2)  A Bizottság 2000/532/EK határozata (2000. május 3.) a hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/904/EK tanácsi határozat felváltásáról (HL L 226., 2000.9.6., 3. o.).
      
         (3)  A Tanács 67/548/EGK irányelve (1967. június 27.) a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről (HL 196., 1967.8.16., 1. o.).
      
         (4)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
      
         (5)  Az Európai Parlament és a Tanács 1999/45/EK irányelve (1999. május 31.) a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről (HL L 200., 1999.7.30., 1. o.).
      
         (6)  A Bizottság 1357/2014/EU rendelete (2014. december 18.) a hulladékokról és egyes irányelvek hatályon kívül helyezéséről szóló 2008/98/EK európai parlamenti és tanácsi irányelv III. mellékletének felváltásáról (HL L 365., 2014.12.19., 89. o.).
      
         (7)  A Bizottság 440/2008/EK rendelete (2008. május 30.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet értelmében alkalmazandó vizsgálati módszerek megállapításáról (HL L 142., 2008.5.31., 1. o.).
      
         (8)  A Tanács 1999/468/EK határozata (1999. június 28.) a Bizottságra ruházott végrehajtási hatáskörök gyakorlására vonatkozó eljárások megállapításáról (HL L 184., 1999.7.17., 23. o.).
      
         MELLÉKLET
         A 2008/98/EK irányelv III. melléklete a következőképpen módosul:
         
                     1.
                  
                  
                     a HP 14 „környezetre veszélyes (ökotoxikus)” veszélyességi tulajdonságra vonatkozó bejegyzés helyébe a következő szöveg lép:
                     
                        „HP 14 »környezetre veszélyes (ökotoxikus)«: olyan hulladék, amely azonnal vagy késleltetve veszélyt jelent vagy jelenthet egy vagy több környezeti elemre.
                     Az alábbi feltételek bármelyikének megfelelő hulladékot a HP 14 veszélyességi kategóriába kell sorolni:
                     
                                 —
                              
                              
                                 a hulladék »ózonkárosító« besorolású anyagot tartalmaz, amelyhez az 1272/2008/EK európai parlamenti és tanácsi rendelet (*1) értelmében a H420 figyelmeztető mondat van hozzárendelve, és ezen anyag koncentrációja eléri vagy túllépi a 0,1 %-os koncentrációs határértéket.
                                 [c(H420) ≥ 0,1 %];
                              
                           
                                 —
                              
                              
                                 a hulladék egy vagy több »vízi, akut« besorolású anyagot tartalmaz, amelyhez az 1272/2008/EK rendelet értelmében a H400 figyelmeztető mondat van hozzárendelve, és ezen anyag koncentrációja eléri vagy túllépi a 25 %-os koncentrációs határértéket. Az ilyen anyagokra 0,1 %-os küszöbértéket kell figyelembe venni.
                                 [Σ c (H400) ≥ 25 %];
                              
                           
                                 —
                              
                              
                                 a hulladék egy vagy több »vízi, krónikus 1«, »vízi, krónikus 2« vagy »vízi, krónikus 3« besorolású anyagot tartalmaz, amelyekhez az 1272/2008/EK rendelet értelmében a H410, H411, illetve H412 figyelmeztető mondat van hozzárendelve, és az összes »vízi, krónikus 1« (H410) besorolású anyag koncentrációjának összegét százzal szorozva, hozzáadva az összes »vízi, krónikus 2« (H411) besorolású anyag koncentrációjának tízzel szorzott összegét, valamint az összes »vízi, krónikus 3« (H412) besorolású anyag koncentrációjának összegét, az eredmény eléri vagy túllépi a 25 %-os koncentrációs határértéket. A H410 besorolású anyagokra 0,1 %-os küszöbértéket, a H411 vagy H412 besorolású anyagokra pedig 1 %-os küszöbértéket kell figyelembe venni.
                                 [100 × Σc (H410) + 10 × Σc (H411) + Σc (H412) ≥ 25 %];
                              
                           
                                 —
                              
                              
                                 a hulladék egy vagy több »vízi, krónikus 1«, »vízi, krónikus 2«, »vízi, krónikus 3« vagy »vízi, krónikus 4« besorolású anyagot tartalmaz, amelyekhez az 1272/2008/EK rendelet értelmében a H410, H411, H412, illetve H413 figyelmeztető mondat van hozzárendelve, és az összes »vízi, krónikus« besorolású anyag koncentrációjának összege eléri vagy túllépi a 25 %-os koncentrációs határértéket. A H410 besorolású anyagokra 0,1 %-os küszöbértéket, a H411, H412, illetve H413 besorolású anyagokra pedig 1 %-os küszöbértéket kell figyelembe venni.
                                 [Σ c H410 + Σ c H411 + Σ c H412 + Σ c H413 ≥ 25 %].
                              
                           ahol: Σ = az összeg és c = az anyagok koncentrációja.
                     
                        (*1)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).”;"
						
                  
               
                     2.
                  
                  
                     a HP 15-re vonatkozó bejegyzés alatti megjegyzést el kell hagyni.